শীতকালে টাঙ্গুয়ার হাওরে ভ্রমণের রুটটা একটু পরিবর্তন হয়। প্রথমে ঢাকা থেকে আপনাকে সুনামগঞ্জ যেতে হবে। তার পর সুনামগঞ্জের নতুন ব্রিজ থেকে আপনি লেগুনা, বাইক অথবা সিএনজি করে আসবেন তাহেরপুর। সেখানে আপনি সকালের খাবার খাবেন এবং দুপুর ও রাতের খাবারের জন্য বাজার করে নিবেন। তাহেরপুর থেকে আপনাকে যেতে হবে সোলেমানপুর। যেহেতু শীতকালে পানি কমে যায় সে কারণে নৌকায় সোলেমানপুর ঘাট থেকে উঠতে হয়। দুপুরে আপনি হাওরের স্বচ্ছ পানিতে গোসল করেতে পারেন। আর রান্না নৌকাতেই করবেন, তাতে করে ছোট্টবেলার চড়ুইভাতির মতো মজা পাবেন। খাবারও সেখানেই। সোলেমানপুর থেকে নৌকা করে ওয়াচ টাওয়ার এর কাছে নৌকা ভিড়াবেন। রাতে দেখতে পাবেন তারাভরা আকাশ, নৌকার উপরে শুয়ে তারা ভরা আকাশ দেখার অনুভূতিটাই অন্যরকম। সকালে অতিথি পাখি দেখার পালা। অতিথি পাখি দেখার জন্য মূল নৌকা থেকে নেমে আপনাকে ছোট ডিঙি নৌকায় উঠতে হবে। তারপর চলে যাবেন পাখি দেখার জন্য। কিন্তু ভুল করেও পাখি মারার বা ধরার অথবা কেনার চেষ্টা করবেন না। তারপর শ্রীপুরে গিয়ে মোটরসাইকেলযোগে টেকেরঘাট, সেখান থেকে বারেকেরটিলা এবং যাদুকাটা নদীর পাড়। চাইলে নতুন দর্শনীয় জায়গা শিমুলবাগানও দেখে আসতে পারেন। সবগুলা জায়গা দেখা শেষ করে সুনামগঞ্জ এর উদ্দেশ্যে ব্যাক করবেন।